NPP คาดรายได้บรรจุภัณฑ์ปีนี้โต 20% เดินหน้าปรับโฉม-ขยายสาขา A&W
NPP คาดรายได้บรรจุภัณฑ์ปีนี้โต 20% เตรียมปรับโฉม-ขยายสาขา A&W ในห้างสรรพสินค้าในกรุงเทพ-ปริมณฑล เผยมีแผนเข้าลงทุนในร้านอาหารประเภทอื่น ซึ่งอยู่ระหว่างเจรจา
4 ก.พ. 2559

นายสุรพงษ์ เตรียมชาญชัย กรรมการผู้จัดการ บริษัท นิปปอนแพ็ค (ประเทศไทย) จำกัด (มหาชน) หรือ NPP เปิดเผยว่า ปีนี้บริษัทตั้งเป้าหมายการเติบโตของรายได้รวมของธุรกิจบรรจุภัณฑ์ไม่ต่ำกว่า 20% โดยแผนการดำเนินงานจะมุ่งเน้นขยายปริมาณการผลิตบรรจุภัณฑ์ถาดพลาสติก และขวด PET ให้รองรับการใช้งานของกลุ่มลูกค้ามากขึ้น
สำหรับภาพรวมอุตสาหกรรมบรรจุภัณฑ์ยังสามารถเติบโตได้ดีในปีนี้ ตามการขยายตัวของธุรกิจผลิตและจำหน่ายสินค้าอุปโภค บริโภค ประเภทต่างๆ ซึ่งมีการเพิ่มช่องทางการจำหน่ายอย่างต่อเนื่องทั้งในและต่างประเทศ
ขณะเดียวกันจะมีการพัฒนาผลิตภัณฑ์ให้มีมูลค่าเพิ่มทั้งด้านคุณภาพและความสวยงาม ออกผลิตภัณฑ์ใหม่ที่มีนวัตกรรมด้านการรักษาสิ่งแวดล้อม อาทิ ถาดอาหารที่ผลิตจากพลาสติกที่สามารถย่อยสลายได้ตามธรรมชาติ ตลอดจนพัฒนาประสิทธิภาพของเครื่องจักรให้ทันสมัยรองรับเทรนด์ของบรรจุภัณฑ์ที่มีการเปลี่ยนและพัฒนาตลอด
“บริษัทพยายามรักษามาตรฐานการผลิตและเพิ่มคุณภาพให้กับบรรจุภัณฑ์ของลูกค้ามาโดยตลอด ทำให้ NPP ค่อนข้างได้รับความไว้วางใจจากลูกค้า และส่งผลให้ในปีนี้กลุ่มลูกค้าเดิมของบริษัทมีแนวโน้มเพิ่มออร์เดอร์จากเดิม และมีการเจรจากับลูกค้าใหม่เพิ่มเติมด้วยเช่นกัน จากออร์เดอร์และจำนวนลูกค้าที่มีแนวโน้มเพิ่มมากขึ้นค่อนข้างเชื่อมั่นว่าการเติบโตจะเป็นไปตามเป้าหมายที่วางไว้อย่างแน่นอน อย่างไรก็ตาม การเติบโตของรายได้ที่วางไว้ ยังไม่ได้รวมการรับรู้รายได้จากธุรกิจอาหารที่จะเกิดขึ้นอย่างชัดเจนในปีนี้”นายสุรพงษ์ กล่าว
สำหรับธุรกิจอาหารซึ่งดำเนินการโดยบริษัทในเครือ ประกอบด้วย บริษัท เอ็นพีพี ฟู้ด อินคอร์ปอเรชั่น จำกัด และบริษัท ไทยลักซ์ ฟู้ด โปรดักส์ จำกัด ขณะนี้บริษัทได้เข้าลงทุนในร้านอาหารฟาสต์ฟู้ดแบรนด์ชั้นนำจากประเทศสหรัฐอเมริกา “A&amp;W” เป็นที่เรียบร้อยแล้ว ซึ่งในปีนี้บริษัทมีแผนที่จะปรับภาพลักษณ์ให้กับ A&amp;W และรุกตลาดมากยิ่งขึ้น
โดยเบื้องต้นจะทำการขยายสาขาใหม่เพิ่มจำนวน 6 สาขา โดยเน้นการเปิดสาขาในห้างสรรพสินค้าชั้นนำในกรุงเทพและปริมณฑล ซึ่งขณะนี้บริษัทได้พื้นที่และเริ่มเข้าไปตกแต่งหน้าร้านแล้ว คาดว่าจะทยอยเปิดได้ตั้งแต่ช่วงไตรมาส 2 ปีนี้ ขณะที่สาขาเดิมจำนวน 21 สาขา จะมีการปรับปรุงภาพลักษณ์ใหม่ทั้งหมดภายใต้คอนเซปต์ “Old Friend New Look” พร้อมทั้งปรับปรุงรายการอาหารบางส่วนให้มีคุณภาพมากขึ้น มีความหลากหลายรองรับกับไลฟ์สไตล์ของผู้บริโภคในปัจจุบัน ซึ่งการปรับภาพลักษณ์ใหม่ของ A&amp;W ในครั้งนี้จะมุ่งเน้นการเจาะกลุ่มลูกค้าทุกเพศทุกวัย
“เราวางเป้าหมายให้ A&amp;W เป็นร้านฟาสต์ฟู้ดชั้นนำ 1 ใน 3 ของประเทศ และครอบคลุมกลุ่มลูกค้าได้ทุกกลุ่ม ทุกเพศทุกวัย หลังจากเรามีการปรับปรุงภาพลักษณ์และความพร้อมของสาขาต่างๆเรียบร้อยแล้ว A&amp;W จะรุกตลาดอย่างเต็มที่ นอกจากนี้บริษัทยังมีแผนเข้าลงทุนในร้านอาหารประเภทอื่นๆ ที่มีความน่าสนใจและมีโอกาสในการเติบโตแต่ขณะนี้ยังอยู่ระหว่างการเจรจา ซึ่งคาดว่าจะได้ข้อสรุปในเร็วๆนี้”นายสุรพงษ์ กล่าว